90/638/ETY: Neuvoston päätös, tehty 27 päivänä marraskuuta 1990, tiettyjen eläintautien hävittämis- ja valvontatoimiin sovellettavista yhteisön perusteista



Virallinen lehti nro L 347 , 12/12/1990 s. 0027 - 0029

Suomenk. erityispainos Alue 3 Nide 35 s. 0188

Ruotsink. erityispainos Alue 3 Nide 35 s. 0188



NEUVOSTON PÄÄTÖS, tehty 27 päivänä marraskuuta 1990, tiettyjen eläintautien hävittämis- ja valvontatoimiin sovellettavista yhteisön perusteista (90/638/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen, ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1) ja erityisesti sen 24 artiklan 2 kohdan, ottaa huomioon komission ehdotuksen, sekä katsoo, että päätöksen 90/424/ETY 24 artiklan 2 kohdan mukaan on tärkeää vahvistaa tiettyjen eläintautien hävittämiseen ja valvontaan liittyviin yhteisön rahoitustoimiin sovellettavat yhteisön perusteet, ja edellä tarkoitettujen perusteiden avulla on varmistettava toteutettavien toimien tehokkuus ja annettava jäsenvaltioille mahdollisuus esittää komissiolle ohjelmia, joiden tarkoituksena on kyseisten tautien nopea hävittäminen tai asianmukainen valvonta, ON TEHNYT TÄMÄN PÄÄTÖKSEN: 1 artikla Jotta jäsenvaltioiden komissiolle esittämät ohjelmat voitaisiin hyväksyä päätöksen 90/424/ETY 24 artiklan 1 kohdassa tarkoitettuihin toimiin, niiden on täytettävä: - liitteessä I esitetyt perusteet, kun on kyse hävittämisohjelmista, - liitteessä II esitetyt perusteet, kun on kyse valvontaohjelmista. 2 artikla Tämä päätös on osoitettu kaikille jäsenvaltioille. Tehty Brysselissä 27 päivänä marraskuuta 1990. Neuvoston puolesta Puheenjohtaja V. SACCOMANDI (1) EYVL N:o L 224, 18.8.1990, s. 19 LIITE I Hävittämisohjelmia koskevat perusteet Hävittämisohjelmiin on sisällyttävä vähintään: 1) taudin epidemiologisen tilanteen kuvaus; 2) erittely ohjelman arvioiduista kustannuksista sekä arvio ohjelman avulla saatavasta hyödystä; 3) ohjelman suunniteltu kestoaika sekä sen päättyessä saavutettava tavoite; 4) ohjelman täytäntöönpanevien toimivaltaisten viranomaisten valvonnasta ja niiden työn yhteensovittamisesta vastaavan vastuussa olevan keskusviranomaisen nimi; 5) sen maantieteellisen ja hallinnollisen alueen kuvaus ja määrittely, jolla ohjelmaa sovelletaan; 6) järjestelmä, jolla varmistetaan tautitapauksen tai tautipesäkkeen epäilyä tai toteamista koskevan ilmoitusvelvollisuuden noudattaminen kyseisellä alueella; 7) ohjelman valvontamenettely ja erityisesti säännöt, jotka koskevat tiettyyn tautiin todennäköisesti sairastuneiden tai sen tartunnan saaneiden eläinten siirtoja ja kyseisten tilojen tai alueiden säännöllistä tutkimista; 8) ohjelmaan kuuluvien tilojen rekisteröintijärjestelmä; 9) toimenpiteet, jolla voidaan tunnistaa eläinten alkuperä; 10) tiloihin tai alueisiin sovellettavat erilaiset asemat ja kuhunkin asemaan sovellettavat tavoitteet sekä eri asemaa edustavien eläinryhmien välisten siirtojen edellytykset ja aseman menettämisestä johtuvat seuraukset; 11) tarvittaessa tautiin liittyvien määritysmenetelmien, kokeiden ja näytteiden määrittely; 12) erityisesti ohjelman säännösten mukaisesti tehdyn tarkastuksen yhteydessä todetun positiivisen tuloksen johdosta toteutettavat toimenpiteet. Näihin toimenpiteisiin on sisällyttävä kaikki taudin nopeaan hävittämiseen tarvittavat keinot ottaen huomioon epidemiologiset tiedot ja kyseisen taudin ennaltaehkäisyyn erityisesti sopivat menetelmät, kuten: a) sairastuneiden tai tartunnan saaneiden taikka sairastuneiksi tai tartunnan saaneiksi epäiltyjen eläinten teurastaminen sekä: - joko ruhojen hävittäminen tai niiden käyttäminen käsittelyjen jälkeen muihin tarkoituksiin kuin ihmisravinnoksi, jos käsittelyt takaavat riittävän suojan ihmisten ja eläinten terveydelle, tai - lihan myöhempi käyttö, jos siitä ei aiheudu mitään vaaraa ihmisten terveydelle; b) kaikkien tuotteiden, joista tauti saattaa levitä, hävittäminen tai niiden käsittely tartunnan ja saastumisen estävällä tavalla; c) saastuneiden tilojen desinfiointimenettely; d) taudin hoitoon ja ennaltaehkäisyyn liittyvät valinnat; e) menettely terveiden eläinten hankkimiseen tiloille, joiden eläimet on teurastettu; f) valvontavyöhykkeen luominen saastuneen tilan ympärille; 13) tarvittaessa säännöt, jotka koskevat eläinten teurastuksesta kasvattajille mahdollisimman nopeasti maksettavaa riittävää korvausta; 14) edellä 4 kohdassa tarkoitetun viranomaisen sitoumus antaa säännöllisesti ja riittävästi tietoja komission yksiköille. LIITE II Valvontaohjelmia koskevat perusteet Valvontaohjelmiin on sisällyttävä vähintään: 1) liitteessä I olevissa 1-9, 12, 13 ja 14 kohdissa tarkoitetut osat; 2) serologiseen, mikrobiologiseen, patologiseen tai epidemiologiseen tutkimukseen tai muuhun taudin kannalta tarkoituksenmukaiseen menetelmään perustuva valvontakokeiden järjestelmä; 3) taudin esiintymättömyyden valvontajärjestelmä, joka perustuu taudin epidemiologisiin ominaisuuksiin.